מגדל אלהבל בשנת 2005
מגדל אלהבל בשנת 1920. מאוסף צלמי אמריקן קולוני
סדרת מגדלי הקבורה בנקרופוליס של תדמור. מגדל אלהבל מימין. צולם בשנת 2010
**מגדל אלהבל** (ידוע גם בשם מגדל 13, או קֻבּת אל-ערוּס, قبة العروس) היה מבנה בן ארבע קומות ששימש לקבורה בעיר העתיקה תדמור. המגדל, שנבנה באבן חול, היה אחד מסדרת מגדלי קבר שהוקמו מחוץ לחומות העיר תדמור, ב"עמק הקברים" (אנ'). בקבר שבמגדל נמצאו חוטי משי מסין, שתוארכו למאה הראשונה לספירה, ממצא מוקדם בסוגו בתולדות תעשיית הטקסטיל. המגדל, שנכלל באתר המורשת העולמית של תדמור, נהרס על ידי ארגון המדינה האסלאמית באוגוסט 2015.

המבנה
-----

המגדל היה חלק ממתחם של מגדלי קבורה בעלי מספר קומות בנקרופוליס של תדמור שנמצא כמה מאות מטר מחוץ לחומת העיר. הנקרופוליס נמצא באזור גבעות מדרום וממערב לעיר. המגדל נבנה בשנת 103 לספירה  והוא שכן בתחתיתו של גבעת אום אל-ביקיס במרחק של כ-500 מטר ממערבו של מגדל דומה (מגדל ימבליכוס) שנבנה בשנת 83 לספירה. המגדל נבנה על ידי אציל תדמורי בשם מרקוס אולפיוס אלהבלוס (Marcus Ulpius Elahbelus) ושלושת אחיו: מנאי (Manai), שקאיי (Shakaiei) ומאלקו (Malku). שלושתם היו בנין של ואהבלאט שהיה בנו של מנאי אלהבל. ההשערה היא שבונה המגדל קיבל אזרחות רומית בתקופת מלכותו של הקיסר הרומי מרקוס אולפיוס טראיאנוס שהיה קיסר רומא בין השנים 117-98 לספירה וזאת הסיבה ששמו כלל את השם מרקוס אוליפיוס כשמו של הקיסר. אלהבל היה ידוע גם מכתובת שנמצאה במקדש לאל נבו בתדמור.

המגדל היה מבנה מרובע בעל ארבע קומות, בנוי מלבני אבן חול גדולות. קומת הבסיס הייתה קצת גדולה יותר מהקומות העליונות. המעבר בין המרובע של הקומה הראשונה לבאות אחריה נעשה באמצעות שלוש מדרגות שנכנסו פנימה והקטינו את גודל השטח של הקומות שמעל. הכניסה לתוך המגדל נעשתה  בקומה הראשונה באמצעות דלת אחת בצידו הדרומי של המגדל. בקיר הדרומי נמצאה כתובת ומעליה נישה עם עיטור דמוי חלון. חלקו הפנימי של המבנה חולק לתאים שעוטרו בצידם הפנימי עם אומנות בעצוב קורינתי. התקרה עוטרה במשושים מצוירים. בשנת 1900 ביקרה במגדל גרטרוד בל ארכאולוגית בריטית. המגדל עבר שיפוץ בשנים לאחר ביקורה. בתוך המגדל נמצא גרם מדרגות שאִפשר למבקרים לעלות לתא הקבר העליון וגם לגג. חלקו הפנימי של המגדל חולק לתאים קטנים נפרדים בקומות  דמויי קולומבריום ששימשו לאחסון סרקופגים של אנשי תדמור העשירים. כל תא נחתם בציור וגילוף דמותו של הנקבר בתא.

תדמור נכבשה על ידי ארגון המדינה האסלאמית במאי 2015.  חלק מהתגליפים שהיו במגדל שניתן היה להעבירם הוסרו מסיבות ביטחוניות עוד לפני הכיבוש. חלקים אחרים הוסרו והועברו בשנים שלפני כן ונמצאו במוזיאונים שונים. 

בחודש אוגוסט 2015 הרס ארגון המדינה האסלאמית את מקדש בעל שמין ואת מקדש בל. על פי הדיווחים הארגון פוצץ גם את מגדל אלהבל וכן את מגדל ימבליכוס.

גלריית תמונות
-------------

|  |
| --- |
| * דמויות מגולפות של הנקברים בתאים, מאוסף המוזיאונים לארכאולוגיה של איסטנבולדמויות מגולפות של הנקברים בתאים, מאוסף המוזיאונים לארכאולוגיה של איסטנבול
* פסל בתוך המגדל. צולם ב-2010פסל בתוך המגדל. צולם ב-2010
* התקרה המעוטרת והאומנות המעוטרות בעיטור קורינתי בתוך המגדלהתקרה המעוטרת והאומנות המעוטרות בעיטור קורינתי בתוך המגדל
* העיטור דמוי החלון בחזיתו הדרומית של המגדלהעיטור דמוי החלון בחזיתו הדרומית של המגדל
* הנקרופוליס בצילום מאמצע שנות ה-30 של המאה ה-20הנקרופוליס בצילום מאמצע שנות ה-30 של המאה ה-20
* חלקו הפנימי של המגדל, תקרה, אומנות בעיצוב קורינתי, תאי קבורה. מאוסף צלמי אמריקן קולוני, 1920חלקו הפנימי של המגדל, תקרה, אומנות בעיצוב קורינתי, תאי קבורה. מאוסף צלמי אמריקן קולוני, 1920
 |

קישורים חיצוניים
----------------

ויקישיתוף מדיה וקבצים בנושא **מגדל אלהבל** בוויקישיתוף
* Islamic State 'blows up Palmyra funerary towers באתר BBC
* צילום המגדל שנעשה במאי 1900 על ידי גרטרוד בל

|  |  |
| --- | --- |
| פורטל ארכאולוגיה של המזרח הקרובפורטל ארכאולוגיה של המזרח הקרוב | ל**פורטל ארכאולוגיה של המזרח הקרוב** |

הערות שוליים
------------

1. ↑  Roman Palmyra: Identity, Community, and State Formation מאת Andrew M. Smith II, עמ' 93